**VLADA REPUBLIKE HRVATSKE**

**IZVJEŠĆE O POSLOVANJU SLOBODNIH ZONA**

**U REPUBLICI HRVATSKOJ U 2020. GODINI**

**Zagreb, listopad 2021.**

**Sadržaj**

[UVOD 3](#_Toc84845598)

[DOSTAVA I KORIŠTENJE PODATAKA 3](#_Toc84845599)

[ZAKONODAVNI OKVIR SLOBODNIH ZONA U 2020. 3](#_Toc84845600)

[POSEBNOSTI SLOBODNIH ZONA 4](#_Toc84845601)

[SLOBODNE ZONE U EUROPSKOJ UNIJI 5](#_Toc84845602)

[SLOBODNE ZONE U REPUBLICI HRVATSKOJ U 2020. 6](#_Toc84845603)

[Karta slobodnih zona u Republici Hrvatskoj u 2020. godini 7](#_Toc84845604)

[POJEDINAČNI PREGLED POSLOVANJA SLOBODNIH ZONA U 2020. 8](#_Toc84845605)

[PODUNAVSKA SLOBODNA ZONA VUKOVAR 8](#_Toc84845606)

[SLOBODNA ZONA KUKULJANOVO 9](#_Toc84845607)

[SLOBODNA ZONA LUKA RIJEKA – ŠKRLJEVO 10](#_Toc84845608)

[SLOBODNA ZONA OSIJEK 11](#_Toc84845609)

[SLOBODNA ZONA ZAGREB 12](#_Toc84845610)

[KRAPINSKO-ZAGORSKA SLOBODNA ZONA 13](#_Toc84845611)

[SLOBODNA ZONA SPLITSKO-DALMATINSKA 14](#_Toc84845612)

[SLOBODNA ZONA LUKE PLOČE 14](#_Toc84845613)

[SLOBODNA ZONA LUKE PULA 15](#_Toc84845614)

[SLOBODNA ZONA LUKE RIJEKA 16](#_Toc84845615)

[SLOBODNA ZONA LUKE SPLIT 17](#_Toc84845616)

[SAŽETAK 18](#_Toc84845617)

[Pregled korisnika koncesija/nositelja suglasnosti za osnivanje slobodne zone 21](#_Toc84845618)

[Zbirna tablica pokazatelja za 2020. godinu 22](#_Toc84845619)

[Broj korisnika u slobodnim zonama - usporedba 2020./2019. 23](#_Toc84845620)

[Prihodi korisnika slobodnih zona (mil. HRK) – usporedba 2020./2019. 23](#_Toc84845621)

[Dobit korisnika slobodnih zona (mil. HRK) – usporedba 2020./2019. 24](#_Toc84845622)

[Izvoz\* korisnika slobodnih zona (mil. HRK) – usporedba 2020./2019. 24](#_Toc84845623)

[Isporuka dobara na tržište Europske unije (mil. HRK) – usporedba 2020./2019. 25](#_Toc84845624)

[Usporedba izvoza države članice EU / treće zemlje (%) 25](#_Toc84845625)

[Usporedba izvoza, uključujući isporuku dobara na tržište EU u ukupnom prihodu (%) 26](#_Toc84845626)

[Usporedba prihoda od izvoza i ostalog prihoda svih slobodnih zona 26](#_Toc84845627)

[Izvršena ulaganja (u mil. HRK) – usporedba 2020./2019. 27](#_Toc84845628)

[Usporedba broja korisnika koji se bave proizvodnjom i skladištenjem 27](#_Toc84845629)

[Naknade za koncesiju za 2020. godinu, tablični prikaz 28](#_Toc84845630)

[Naknade za koncesiju za 2020. godinu, grafički prikaz 28](#_Toc84845631)

UVOD

Sukladno Zakonu o slobodnim zonama („Narodne novine“, br. 44/96., 78/99., 127/00., 92/05., 85/08., 148/13. i 58/20.; u daljnjem tekstu: Zakon), Ministarstvo gospodarstva i održivog razvoja (u daljnjem tekstu: Ministarstvo) izradilo je Izvješće o poslovanju slobodnih zona u Republici Hrvatskoj u 2020. godini (u daljnjem tekstu: Izvješće). Temeljem članka 25. Zakona, Ministarstvo podnosi Izvješće Vladi Republike Hrvatske, a Vlada Republike Hrvatske Izvješće podnosi Hrvatskome saboru.

DOSTAVA I KORIŠTENJE PODATAKA

Podatke za izradu Izvješća Ministarstvu dostavljaju korisnici koncesija za osnivanje slobodnih zona na kopnenom području te nositelji suglasnosti za osnivanje slobodnih zona na lučkom području. Status „korisnik koncesije za osnivanje slobodne zone“ odnosno „nositelj suglasnosti za osnivanje slobodne zone“ stječe se temeljem odluka Vlade Republike Hrvatske. U ovome Izvješću izraz „korisnici koncesija“ koristi se za obje navedene kategorije.

Sukladno članku 25. Zakona, podatke o poslovanju slobodnih zona u prethodnoj godini korisnici koncesija obvezni su dostaviti Ministarstvu u svibnju tekuće godine.

Za izradu ovoga Izvješća, kao i prethodne godine za izradu izvješća koje se odnosilo na poslovanje slobodnih zona u 2019. godini, korisnici koncesija iznimno su mogli dostaviti Ministarstvu podatke i nakon svibnja tekuće godine, budući da se ti podaci temelje na godišnjim financijskim izvješćima za koje je rok za podnošenje za statističke potrebe produžen od 31. ožujka do 30. lipnja zbog pandemije bolesti COVID - 19. Korisnici koncesija podatke koje dostavljaju Ministarstvu prikupljaju od korisnika slobodnih zona koji su, sukladno članku 26. Zakona, obvezni na zahtjev osnivača slobodne zone dostavljati im podatke o svom poslovanju u slobodnoj zoni.

Novčana kazna za osnivača / korisnika koncesije koji ne dostavi izvješće o poslovanju u slobodnoj zoni u propisanom roku nadležnom Ministarstvu, a prema članku 40. Zakona, iznosi od 15.000,00 do 75.000,00 kuna, dok kazna za odgovornu osobu osnivača / korisnika koncesije iznosi od 5.000,00 do 15.000,00 kuna. Novčana kazna za korisnika slobodne zone, ukoliko na zahtjev osnivača slobodne zone ne dostavi podatke o poslovanju u slobodnoj zoni, prema članku 41. Zakona iznosi od 10.000,00 do 45.000,00 kuna, dok odgovorna osoba korisnika slobodne zone može biti kažnjena novčanom kaznom od 5.000,00 do 15.000,00 kuna.

ZAKONODAVNI OKVIR SLOBODNIH ZONA U 2020.

Za razliku od prethodnih izvještajnih razdoblja u kojima nije bilo izmjene zakonodavnog okvira, 20. svibnja 2020. stupio je na snagu Zakon o izmjenama Zakona o slobodnim zonama („Narodne novine“, broj 58/20.) kojim je ukinuta obveza plaćanja naknade za koncesiju za osnivanje slobodnih zona, a obveznici ove naknade bili su korisnici koncesija za osnivanje slobodnih zona na kopnenom području. Naknada je ukinuta iz slijedećih razloga:

- ulaskom Republike Hrvatske u Europsku uniju trajno je umanjena atraktivnost instituta slobodnih zona u smislu izmjena uvjeta poslovanja za korisnike slobodnih zona

- pandemija bolesti COVID - 19 uzrokovala je nepovoljne tržišne uvjete u Republici Hrvatskoj, odnosno pad potražnje roba i usluga te je narušila redovnu gospodarsku aktivnost.

Zaključno, sustav slobodnih zona u Republici Hrvatskoj u 2020. bio je reguliran Zakonom te pripadajućim podzakonskim propisima:

1. Zakon o slobodnim zonama („Narodne novine“, br. 44/96., 78/99., 127/00., 92/05., 85/08., 148/13. i 58/20.)
2. Pravilnik o načinu izračuna izvršenih ulaganja i iskorištenih potpora za ulaganja i o načinu ostvarenja porezne povlastice za korisnike slobodnih zona („Narodne novine“, br. 122/08., 33/10. i 52/10. - ispravak)
3. Pravilnik o korištenju automata za prodaju toplih i hladnih napitaka, snekova, te jednostavnih jela u originalnom pakiranju za potrebe zaposlenika kod korisnika zone koji obavlja gospodarsku djelatnost u slobodnoj zoni („Narodne novine“, broj 134/11.)
4. Pravilnik o načinu plaćanja naknade za koncesiju za slobodne zone („Narodne novine“, broj 19/14.), koji je prestao važiti 20. svibnja 2020. odnosno danom stupanja na snagu Zakona o izmjenama Zakona o slobodnim zonama.

POSEBNOSTI SLOBODNIH ZONA

Kao dio poduzetničke infrastrukture koju čine poduzetničke zone i poduzetničke potporne institucije, i slobodne zone imaju ulogu u stvaranju kvalitetnog, korisnički orijentiranog poduzetničkog okruženja u Republici Hrvatskoj. Naime, kao i u poduzetničkim zonama, u slobodnim zonama korisnici zajednički koriste infrastrukturno opremljeni i organizirani prostor što im omogućuje racionalizaciju poslovanja i smanjenje troškova.

Iako slobodne zone posluju već dugi niz godina, njihova funkcija i način poslovanja za dio javnosti ponekad predstavlja nepoznanicu te stoga Vlada Republike Hrvatske ovdje ponovno iznosi njihove osnovne značajke.

Slobodna zona je dio teritorija Republike Hrvatske koji je posebno ograđen i označen i u kojem se gospodarske djelatnosti obavljaju uz posebne uvjete, a može se sastojati od više odvojenih dijelova.

Slobodne zone na kopnenom području Republike Hrvatske osnivaju se temeljem koncesije za osnivanje slobodne zone koju daje Vlada Republike Hrvatske sukladno Zakonu, odnosno temeljem posebnih zakona i drugih pravnih akata kao što su Zakon o obnovi i razvoju Grada Vukovara („Narodne novine“, br. 44/01., 90/05., 80/08., 38/09. i 148/13.) i Odluka o općim uvjetima i mjerilima za davanje koncesije za osnivanje slobodnih zona na području Grada Vukovara („Narodne novine“, broj 138/02.) za Podunavsku slobodnu zonu Vukovar, dok se slobodne zone u lučkim područjima osnivaju temeljem suglasnosti za osnivanje slobodne zone koju također daje Vlada Republike Hrvatske.

U slobodnu zonu može se unositi roba te se u njoj može obavljati proizvodnja, oplemenjivanje i skladištenje robe, trgovina na veliko, strateške aktivnosti poslovne podrške, aktivnosti osnivanja tehnoloških razvojno-inovacijskih centara te pružanje usluga koje nisu bankarske. Trgovina na malo nije dopuštena u slobodnim zonama.

Koncesija, odnosno suglasnost za osnivanje slobodne zone može prestati istekom vremena za koje je dana, odreknućem korisnika koncesije tijekom vremena trajanja koncesije – za dio područja slobodne zone ili za njezino čitavo područje ili prestankom pravne osobe korisnika koncesije. Koncesiju je moguće oduzeti ako korisnik koncesije u ugovornom roku (ugovor o davanju koncesije sklapaju nadležno ministarstvo i korisnik koncesije) ne osigura uvjete za rad, ako koncesiju ne koristi na način predviđen ugovorom i Zakonom te ako nije platio naknadu za koncesiju tri obroka u nizu.

Područje koje se nalazi pod režimom slobodne zone mora biti ograđeno i označeno, a isto pravilo odnosi se i na izdvojene dijelove slobodne zone. Promet robe i osoba u zonu i iz nje može se odvijati samo kroz određene ulaze i izlaze. Osim što ulazi i izlazi moraju biti primjereno uređeni, osigurani i noću osvijetljeni, osnivač slobodne zone mora pri ulazima odnosno izlazima osigurati prostorije za rad carinske službe.

Korisnici slobodne zone mogu, uz osnivača zone, biti domaće i strane pravne i fizičke osobe. Korisnici slobodne zone s osnivačem sklapaju ugovor temeljem kojeg u zoni mogu obavljati gospodarsku djelatnost. Za dio poslovanja kojega obavljaju u slobodnoj zoni, korisnici slobodne zone su dužni voditi odvojeno knjigovodstvo.

Porez na dodanu vrijednost za robu koja je smještena u zoni plaća se tek u trenutku kada roba napušta slobodnu zonu i kada je njezino konačno odredište tržište Europske unije, što uključuje i tržište Republike Hrvatske. Kada roba napušta slobodnu zonu, a njeno odredište je na tržištu trećih zemalja, roba je izuzeta od plaćanja poreza na dodanu vrijednost.

SLOBODNE ZONE U EUROPSKOJ UNIJI

Prema dostupnim podacima Europske komisije od 6. travnja 2020. (<https://ec.europa.eu/taxation_customs/system/files/2020-04/list_freezones.pdf>), 72 slobodne zone posluju u 20 od 27 država članica, uključujući i Republiku Hrvatsku, i to u:

1. Bugarskoj (6)
2. Cipru (1)
3. Češkoj (8)
4. Danskoj (1)
5. Estoniji (3)
6. Francuskoj (2)
7. Njemačkoj (2)
8. Grčkoj (4)
9. Mađarskoj (1)
10. Italiji (3)
11. Latviji (4)
12. Luksemburgu (1)
13. Litvi (2)
14. Malti (1)
15. Poljskoj (7)
16. Portugalu (1)
17. Rumunjskoj (6)
18. Sloveniji (1) i
19. Španjolskoj (7).

Slobodnih zona nema u Austriji, Belgiji, Finskoj, Irskoj, Nizozemskoj, Slovačkoj i Švedskoj.

SLOBODNE ZONE U REPUBLICI HRVATSKOJ U 2020.

U 2020. u Republici Hrvatskoj poslovale su sljedeće slobodne zone:

1. Kopnene slobodne zone
   1. Krapinsko-zagorska slobodna zona (u likvidaciji)
   2. Podunavska slobodna zona Vukovar
   3. Slobodna zona Kukuljanovo (neaktivna)
   4. Slobodna zona Luka Rijeka – Škrljevo
   5. Slobodna zona Osijek
   6. Slobodna zona Splitsko-dalmatinska (u likvidaciji)
   7. Slobodna zona Zagreb
2. Lučke slobodne zone
3. Slobodna zona luke Ploče
4. Slobodna zona luke Pula
5. Slobodna zona luke Rijeka
6. Slobodna zona luke Split.

Karta slobodnih zona u Republici Hrvatskoj u 2020. godini



POJEDINAČNI PREGLED POSLOVANJA SLOBODNIH ZONA U 2020.

U ovome dijelu Izvješća prikazani su rezultati poslovanja pojedinačno za svaku od slobodnih zona.

Pri interpretaciji podataka bitno je uzeti u obzir i specifičnosti slobodnih zona na lučkom području i njihovih nositelja suglasnosti za osnivanje slobodnih zona. Naime, slobodnim zonama na lučkom području upravljaju nadležne lučke uprave koje su prema pravnom obliku ustanove čija je djelatnost propisana člankom 50. Zakona o pomorskom dobru i morskim lukama („Narodne novine“, br. 158/03., 100/04., 141/06., 38/09., 123/11. - Odluka Ustavnog suda Republike Hrvatske, 56/16. i 98/19.):

* briga o gradnji, održavanju, upravljanju, zaštiti i unapređenju pomorskog dobra koje predstavlja lučko područje
* gradnja i održavanje lučke podgradnje, koja se financira iz proračuna osnivača lučke uprave
* stručni nadzor nad gradnjom, održavanjem, upravljanjem i zaštitom lučkog područja (lučke podgradnje i nadgradnje)
* osiguravanje trajnog i nesmetanog obavljanja lučkog prometa, tehničko-tehnološkog jedinstva i sigurnost plovidbe
* osiguravanje pružanja usluga od općeg interesa ili za koje ne postoji gospodarski interes drugih gospodarskih subjekata
* usklađivanje i nadzor rada ovlaštenika koncesije koji obavljaju gospodarsku djelatnost na lučkom području
* donošenje odluke o osnivanju i upravljanju slobodnom zonom na lučkom području sukladno propisima koji uređuju slobodne zone
* drugi poslovi utvrđeni zakonom.

Iz navedenoga slijedi da poslovanje nositelja suglasnosti za osnivanje slobodnih zona na lučkom području nije u potpunosti usporedivo s poslovanjem korisnika koncesija za osnivanje slobodnih zona na kopnenom području. Dodatno, nositelji suglasnosti za osnivanje slobodnih zona na lučkom području nisu obveznici plaćanja naknade za koncesiju za osnivanje slobodnih zona.

Podaci koje Ministarstvo prikuplja za potrebe izrade ovoga Izvješća obrađeni su na način i s namjerom što jednostavnijeg prikazivanja gospodarskih trendova prisutnih u svakoj od slobodnih zona.

PODUNAVSKA SLOBODNA ZONA VUKOVAR

Podunavska slobodna zona Vukovar nalazi se u Vukovarsko-srijemskoj županiji, na području Grada Vukovara. Osnovana je Odlukom o davanju koncesije za osnivanje Podunavske slobodne zone Vukovar („Narodne novine“, br. 144/02., 126/04., 83/15. i 83/20.), a koncesija za osnivanje dana je društvu Podunavska slobodna zona d.o.o. na rok od 25 godina od dana sklapanja Ugovora o koncesiji. Ugovor o koncesiji između Ministarstva gospodarstva i društva Podunavska slobodna zona Vukovar d.o.o. sklopljen je 14. veljače 2003. slijedom čega proizlazi da koncesija traje do 14. veljače 2028.

Podunavska slobodna zona Vukovar posluje na području površine 7.648 m2 od čega je 3.144 m2 slobodne površine. Aktivna površina Slobodne zone iznosi 4.504 m2. Slobodna zona je u potpunosti infrastrukturno opremljena.

Odlukom o davanju koncesije za osnivanje Podunavske slobodne zone Vukovar određena je obveza korisniku koncesije da uredno plaća godišnju naknadu za koncesiju u iznosu od 2 % od svojega ukupnog prihoda, od čega se 50 % uplaćuje u korist državnog proračuna Republike Hrvatske, a 50 % u korist proračuna Grada Vukovara. Nastavno na stupanje na snagu Zakona o izmjenama Zakona o slobodnim zonama i Odluke o izmjeni Odluke o davanju koncesije za osnivanje Podunavske slobodne zone Vukovar („Narodne novine“, broj 83/20.), naknada za koncesiju za Podunavsku slobodnu zonu Vukovar obračunavala se u razdoblju od 1. siječnja do 20. svibnja 2020. i iznosila je ukupno 273,42 kune.

Prema podacima koje je dostavio korisnik koncesije za osnivanje slobodne zone, u 2020. u Slobodnoj zoni poslovalo je šest korisnika, odnosno isti broj korisnika kao i u prethodnom razdoblju. Korisnici su u Slobodnoj zoni zapošljavali 278 radnika što je za 7,45 % manje nego u prethodnom razdoblju. Dva korisnika bave se proizvodnjom, dok se ostali bave skladištenjem. Udio proizvodno-prerađivačke djelatnosti u ukupnom prihodu iznosi 8,5 %.

Ukupni prihod korisnika Podunavske slobodne zone Vukovar u 2020. iznosio je 290.187.805,16 kuna što je 0,48 % manje nego u prethodnoj godini. Korisnici su ostvarili dobit od 47.575.733,38 kuna ili 3,23 % više nego 2019.

Izvoz korisnika, uključujući i isporuku dobara na tržište Europske unije, u 2020. iznosio je 6.195.091,65 kuna što je 24,57 % manje nego u prethodnoj godini. Isporuka dobara na tržište Europske unije iznosila je 3.471.353,54 kuna što je 17,77 % manje nego u 2019. Udio izvoza u ukupnom prihodu iznosio je 2,13 %, a najvažnija izvozna tržišta u 2020. bila su tržišta Slovenije, Češke, Bosne i Hercegovine te Australije.

U 2020. u Slobodnoj zoni izvršena su ulaganja u iznosu od 8.642,50 kuna.

|  |  |  |  |  |  |  |  |  |  |
| --- | --- | --- | --- | --- | --- | --- | --- | --- | --- |
| **Godina** | **2016.** | **2017.** | **%** | **2018.** | **%** | **2019.** | **%** | **2020.** | **%** |
| **Prihod**, mil. HRK | 192,55 | 220,97 | 14,76 | 260,61 | 17,94 | 291,59 | 11,9 | 290,19 | -0,48 |
| **Ukupan izvoz**, mil. HRK | 7,49 | 15,31 | 104,36 | 6,77 | -55,78 | 8,22 | 21,4 | 6,2 | -24,57 |
| **Izvoz u EU**, mil. HRK | 5,36 | 10,6 | 97,82 | 4,29 | -59,53 | 4,22 | -17,4 | 3,47 | -17,77 |
| **Dobit**, mil. HRK | 10,49 | 8,82 | -15,94 | 29,8 | 237,87 | 46,09 | 54,6 | 47,58 | 3,23 |
| **Koncesija**, HRK | 730,53 | 833,35 | 14,07 | 1.572,43 | 88,69 | 1.503,62 | -4,4 | 273,42 | -81,82 |
| **Broj korisnika** | 10 | 11 | 0,0 | 9 | -18,18 | 6 | -33,3 | 6 | 0 |
| **Broj zaposlenih** | 304 | 258 | -15,13 | 302 | 17,05 | 302 | 0 | 278 | -7,45 |

SLOBODNA ZONA KUKULJANOVO

Slobodna zona Kukuljanovo nalazi se u Primorsko-goranskoj županiji, na području Grada Bakra. Osnovana je Odlukom o davanju koncesije za osnivanje Slobodne zone Kukuljanovo („Narodne novine“, br. 54/97., 84/17., 123/19. i 83/20.), a koncesija za osnivanje dana je društvu Industrijska zona d.o.o., Bakar na rok od 25 godina od dana sklapanja Ugovora o koncesiji. Ugovor o koncesiji između Ministarstva gospodarstva i društva Industrijska zona d.o.o., Bakar zaključen je 16. lipnja 1997. slijedom čega proizlazi da koncesija traje do 16. lipnja 2022.

Slobodna zona Kukuljanovo ima površinu od 1.000.000 m2 i djelomično je infrastrukturno opremljena.

Područje Slobodne zone Kukuljanovo nalazi se o obuhvatu Industrijske zone Bakar koja je u smislu Zakona o unapređenju poduzetničke infrastrukture („Narodne novine“, br. 93/13., 114/13., 41/14. i 57/18.) poduzetnička zona u kojoj su ukupno smještena 192 korisnika, od kojih je 129 aktivno i zapošljavaju oko 3.500 radnika.

Slobodna zona Kukuljanovo nema korisnika slobodne zone od 1. lipnja 2010. budući da ne postoji interes korisnika za poslovanjem u režimu slobodne zone na ovom području, moguće iz razloga što u relativnoj blizini Slobodne zone Kukuljanovo posluju Slobodne zona Luka Rijeka – Škrljevo i Slobodna zona luke Rijeka.

SLOBODNA ZONA LUKA RIJEKA – ŠKRLJEVO

Slobodna zona Luka Rijeka - Škrljevo nalazi se u Primorsko-goranskoj županiji, na području Grada Bakra. Osnovana je Odlukom o davanju koncesije za osnivanje Slobodne zone Luka Rijeka - Škrljevo („Narodne novine“, br. 90/13. i 83/20.), a koncesija za osnivanje dana je društvu Luka Rijeka d.d. na rok od 25 godina od dana sklapanja Ugovora o koncesiji. Ugovor o koncesiji između Ministarstva poduzetništva i obrta i društva Luka Rijeka d.d. zaključen je 15. srpnja 2013. slijedom čega proizlazi da koncesija traje do 15. srpnja 2038.

Slobodna zona Luka Rijeka - Škrljevo posluje na području površine 337.618 m2 od čega je 110.702 m2 slobodne površine. Aktivna površina Slobodne zone zauzima 226.916 m2. Slobodna zona posluje kao pozadinski terminal riječke luke te je u potpunosti infrastrukturno opremljena.

Prema Odluci o davanju koncesije za osnivanje Slobodne zone Luka Rijeka - Škrljevo, korisnik koncesije bio je obvezan uredno plaćati godišnju naknadu za koncesiju u iznosu od 2 % od ukupnog prihoda, od čega se 50 % uplaćuje u korist državnog proračuna Republike Hrvatske, a 50 % u korist proračuna Grada Bakra. Nastavno na stupanje na snagu Zakona o izmjenama Zakona o slobodnim zonama i Odluke o izmjeni Odluke o davanju koncesije za osnivanje Slobodne zone Luka Rijeka - Škrljevo („Narodne novine“, broj 83/20.), naknada za koncesiju za Slobodnu zonu Luka Rijeka - Škrljevo obračunavala se samo u razdoblju od 1. siječnja do 20. svibnja 2020. i iznosila je 298.854,23 kuna.

U Slobodnoj zoni Luka Rijeka – Škrljevo posluje jedan korisnik koji je u 2020. na poslovima u Slobodnoj zoni zapošljavao 29 radnika što je za 38,1 % više nego 2019.

U 2020. poslovanjem u Slobodnoj zoni ostvareni su prihodi u iznosu od 32.696.638,30 kuna ili za 16,04 % više nego u prethodnoj godini. Korisnik je poslovanjem u Slobodnoj zoni ostvario dobit u iznosu od 13.468.763,55 kuna ili za 52,37 % više nego u prethodnoj godini.

Izvoz korisnika, uključujući i isporuku dobara na tržište Europske unije, iznosio je 21.387.413,79 kuna ili 0,23 % više nego u prethodnoj godini, dok je isporuka dobara na tržište Europske unije iznosila 3.734.458,39 kuna ili 54,77 % više u odnosu na prethodnu godinu. Najvažnija izvozna tržišta u 2020. bila su tržišta Indije, Indonezije, Južnoafričke Republike i Austrije.

U 2020. u Slobodnoj zoni uloženo je 279.281,00 kuna (građevinski radovi na uređenju platoa).

|  |  |  |  |  |  |  |  |  |  |
| --- | --- | --- | --- | --- | --- | --- | --- | --- | --- |
| **Godina** | **2016.** | **2017.** | **%** | **2018.** | **%** | **2019.** | **%** | **2020.** | **%** |
| **Prihod**, mil. HRK | 20,81 | 22,7 | 9,08 | 19,92 | -12,25 | 28,18 | 41,5 | 32,7 | 16,04 |
| **Ukupan izvoz**, mil. HRK | 15,46 | 19,86 | 27,48 | 16,37 | -17,57 | 21,34 | 30,4 | 21,39 | 0,23 |
| **Izvoz u EU**, mil. HRK | 13,46 | 16,04 | 19,13 | 11,42 | -28,8 | 2,41 | -78,9 | 3,73 | 54,77 |
| **Dobit**, mil. HRK | 2,08 | 3,06 | 47,04 | -0,27 |  | 8,84 |  | 13,47 | 52,37 |
| **Koncesija**, HRK | 416.224,51 | 453.459,57 | 8,95 | 398.350,00 | -12,15 | 563.590,16 | 41,5 | 298.854,48 | -46,97 |
| **Broj korisnika** | 1 | 1 | 0,0 | 1 | 0,0 | 1 | 0 | 1 | 0 |
| **Broj zaposlenih** | 20 | 19 | -5,0 | 21 | 10,53 | 21 | 0 | 29 | 38,1 |

SLOBODNA ZONA OSIJEK

Slobodna zona Osijek nalazi se u Osječko-baranjskoj županiji, na području Grada Osijeka. Osnovana je Odlukom o davanju koncesije za osnivanje Slobodne zone Osijek („Narodne novine“, br. 50/97., 61/97. - ispravak, 66/05. i 83/20.), a koncesiju za osnivanje ima društvo Slobodna zona Osijek d.o.o., za razdoblje od 25 godina. Budući da je Ugovor o koncesiji između Ministarstva gospodarstva i društva Slobodna zona Osijek d.o.o. sklopljen 9. lipnja 1997., proizlazi da koncesija istječe 9. lipnja 2022.

Sukladno Odluci o davanju koncesije za osnivanje Slobodne zone Osijek, korisnik koncesije bio je obvezan uredno plaćati godišnju naknadu za koncesiju u iznosu od 2 % ukupnog prihoda koji ostvari u poslovanju s korisnicima u Slobodnoj zoni, od čega se 50 % uplaćuje u korist državnog proračuna Republike Hrvatske, a 50 % u korist proračuna Grada Osijeka. Nastavno na stupanje na snagu Zakona o izmjenama Zakona o slobodnim zonama i Odluke o izmjeni Odluke o davanju koncesije za osnivanje Slobodne zone Osijek („Narodne novine“, broj 83/20.), naknada za koncesiju za Slobodnu zonu Osijek obračunavala se samo u razdoblju od 1. siječnja do 20. svibnja 2020. i iznosila je ukupno 7.018,77 kuna.

Iako je Odlukom o davanju koncesije za osnivanje Slobodne zone Osijek omogućeno poslovanje u režimu slobodne zone na četiri odvojene lokacije, Slobodna zona Osijek posluje samo na lokaciji u riječnoj luci Tranzit, odnosno u zapadnom dijelu lučkog kompleksa. Površina slobodne zone iznosi 130.059 m2, od čega je 88.230 m2 slobodno. Aktivna površina iznosi 41.829 m2, a na čitavoj površini Slobodne zone dostupna je infrastruktura.

U 2020. na području Slobodne zone poslovalo je 15 korisnika što je za 15,38 % više nego u prethodnoj godini. Korisnici Slobodne zone u 2020. ukupno su zapošljavali 165 djelatnika ili za 24,06 % više nego u prethodnom razdoblju. Pet korisnika bavi se proizvodnjom, a 11 ih se bavi skladištenjem.

Ukupni prihod korisnika Slobodne zone Osijek u 2020. iznosio je 117.984.790,53 kune što je 45,07 % manje nego 2019. Korisnici su u poslovanju ostvarili gubitak u iznosu od 2.975.482,60 kuna, dok je 2019. ostvarena dobit od 8.045.871,01 kuna.

Izvoz korisnika, uključujući i isporuku dobara na tržište Europske unije, u 2020. iznosio je 20.013.734,78 kuna ili 22,76 % više nego 2019., a sama isporuka dobara na tržište Europske unije iznosila je 11.800.117,46 kuna ili 2,34 % više nego u prethodnoj godini. Najvažnija izvozna tržišta u 2020. bila su tržišta Slovenije, Austrije, Njemačke i Albanije.

U 2020. na području Slobodne zone Osijek izvršena su ulaganja u iznosu od 133.488,28 kuna (poboljšanje i moderniziranje rada postojećih strojeva za proizvodnju).

|  |  |  |  |  |  |  |  |  |  |
| --- | --- | --- | --- | --- | --- | --- | --- | --- | --- |
| **Godina** | **2016.** | **2017.** | **%** | **2018.** | **%** | **2019.** | **%** | **2020.** | **%** |
| **Prihod**, mil. HRK | 492,82 | 352,14 | -28,55 | 476,5 | 35,32 | 214,78 | -54,92 | 117,98 | -45,07 |
| **Ukupan izvoz**, mil. HRK | 15,46 | 31,17 | 101,60 | 88,58 | 184,18 | 16,3 | -81,59 | 20,01 | 22,76 |
| **Izvoz u EU**, mil. HRK | 12,92 | 13,13 | 1,59 | 70,00 | 433,13 | 11,53 | -83,53 | 11,8 | 2,34 |
| **Dobit**, mil. HRK | 17,51 | 8,69 | -52,37 | 10,48 | 20,6 | 8,05 | -23,23 | -2,98 |  |
| **Koncesija**, HRK | 21.978,43 | 23.357,39 | 6,27 | 18.844,43 | -19,32 | 16.991,86 | -9,83 | 7,018,77 | -58,7 |
| **Broj korisnika** | 15 | 12 | -20 | 11 | -8,33 | 13 | 18,18 | 15 | 15,38 |
| **Broj zaposlenih** | 209 | 124 | -40,67 | 124 | 0,0 | 133 | 7,26 | 165 | 24,06 |

SLOBODNA ZONA ZAGREB

Slobodna zona Zagreb nalazi se na području Grada Zagreba. Osnovana je Odlukom o davanju koncesije za osnivanje Slobodne zone Zagreb („Narodne novine“, br. 101/97., 114/12., 14/14., 91/18. i 83/20.), a koncesija za osnivanje dana je društvu Robni terminali Zagreb d.o.o. na rok od 25 godina od dana sklapanja Ugovora o koncesiji. Ugovoro koncesiji između Ministarstva gospodarstva i društva Robni terminali Zagreb d.o.o. sklopljen je 13. listopada 1997. iz čega proizlazi da koncesija traje do 13. listopada 2022. Društvo Robni terminali Zagreb d.o.o. naknadno je Ugovorom o pripajanju od 11. prosinca 2006. godine pripojeno društvu Zagrebački holding d.o.o. kao podružnica te od tada puni naziv glasi Zagrebački holding d.o.o. - Podružnica Robni terminali Zagreb.

Sukladno Odluci o davanju koncesije za osnivanje Slobodne zone Zagreb, korisnik koncesije bio je obvezan uredno plaćati godišnju naknadu za koncesiju u iznosu od 2 % od ukupnog prihoda koji korisnik koncesije ostvari u poslovanju s korisnicima u Slobodnoj zoni, od čega se 50 % uplaćuje u korist državnog proračuna Republike Hrvatske, a 50 % u korist Grada Zagreba. Nastavno na stupanje na snagu Zakona o izmjenama Zakona o slobodnim zonama i Odluke o izmjeni Odluke o davanju koncesije za osnivanje Slobodne zone Zagreb („Narodne novine“, broj 83/20.), naknada za koncesiju za Slobodnu zonu Zagreb obračunavala se samo u razdoblju od 1. siječnja do 20. svibnja 2020. i iznosila je 169.785,93 kune.

Slobodna zona Zagreb ima površinu od 56.226,6 m2 koja je u potpunosti infrastrukturno opremljena i aktivna.

U Slobodnoj zoni Zagreb u 2020. poslovao je 21 korisnik ili za 10,53 % više nego 2019. Dva korisnika bave se proizvodnjom, a ostali se bave skladištenjem. Kod korisnika u Slobodnoj zoni u izvještajnom razdoblju bila su zaposlena 266 radnika što je za 20,12 % manje nego u prethodnoj godini.

Ukupni prihod korisnika Slobodne zone Zagreb u 2020. iznosio je 126.266.425,81 kunu što je 23,92 % manje nego 2019. Korisnici su u navedenom razdoblju poslovanjem u Slobodnoj zoni ostvarili dobit od 5.488.862,04 kuna što je 43,92 % manje nego u prethodnoj godini.

Izvoz korisnika, uključujući i isporuku dobara na tržište Europske unije, u 2020. iznosio je 67.750.929,80 kuna što je 30,63 % manje nego u 2019. Isporuka dobara na tržište Europske unije iznosila je 64.057.285,00 kuna ili 26,27 % manje nego u prethodnoj godini. Najznačajnija izvozna tržišta u 2020. bila su tržišta Slovenije, Austrije i Njemačke.

U 2020. u Slobodnoj zoni Zagreb izvršena su ulaganja u iznosu 2.013.446,50 kuna (oprema i infrastruktura).

|  |  |  |  |  |  |  |  |  |  |
| --- | --- | --- | --- | --- | --- | --- | --- | --- | --- |
| **Godina** | **2016.** | **2017.** | **%** | **2018.** | **%** | **2019.** | **%** | **2020.** | **%** |
| **Prihod**, mil. HRK | 226,6 | 113,74 | -49,81 | 121,42 | 6,75 | 165,96 | 36,68 | 126,27 | -23,92 |
| **Ukupan izvoz**, mil. HRK | 96,29 | 76,24 | -20,83 | 65,33 | -14,31 | 97,66 | 49,48 | 67,75 | -30,63 |
| **Izvoz u EU**, mil. HRK | 71,12 | 65,83 | -7,42 | 62,82 | -4,57 | 86,88 | 38,29 | 64,06 | -26,27 |
| **Dobit**, mil. HRK | 22,3 | 15,73 | -29,46 | 12,08 | -23,2 | 9,79 | -18,95 | 5,49 | -43,92 |
| **Koncesija**, HRK | 150.903,16 | 170.444,63 | 12,95 | 162.310,39 | -4,77 | 177.649,73 | 9,45 | 169.785,93 | -4,43 |
| **Broj korisnika** | 25 | 23 | -8 | 24 | 4,35 | 19 | -20,23 | 21 | 10,53 |
| **Broj zaposlenih** | 301 | 367 | 21,93 | 344 | -6,27 | 333 | -3,2 | 266 | -20,12 |

POSTUPAK LIKVIDACIJE

Dva korisnika koncesije za osnivanje slobodne zone - Krapinsko-zagorska slobodna zona d.d. i Splitsko-dalmatinska zona d.o.o. su u postupku likvidacije. Prilikom predstavljanja Izvješća o poslovanju slobodnih zona u Republici Hrvatskoj u 2019. godini u Hrvatskome saboru, predloženo je da se u cilju cjelovitosti teksta Izvješća, ubuduće isto dopuni s par natuknica o postupku likvidacije te se stoga navodi kako slijedi:

Likvidacija je postupak ukidanja trgovačkog društva uslijed čega se imovina društva nakon plaćanja dugova raspodjeljuje vlasnicima udjela sukladno veličini njihovih udjela. Likvidacija društva moguća je u slučaju kada je imovina društva veća od obveza društva, a na početku i na kraju postupka likvidacije sastavlja se financijsko izvješće. Vlasnici, odnosno članovi društva donose odluku o prestanku društva koja se upisuje u Sudski registar te se imenuje likvidator koji će provoditi postupak likvidacije. Nadalje, sud donosi rješenje kojim počinje postupak likvidacije te se objavljuje javni poziv vjerovnicima društva da prijave svoje tražbine za što je određen rok od minimalno šest mjeseci od dana objave poziva. Po okončanju postupka likvidacije, podnosi se prijava za brisanje društva iz Sudskog registra, a nakon brisanja, društvo prestaje postojati. Poslovne knjige i dokumentacija se predaju na čuvanje sudu na čijem se području nalazi sjedište društva. Trajanje postupka likvidacije ovisi o konkretnoj situaciji društva, a prosječno oko godinu dana. Strane u postupku likvidacije su: članovi društva, likvidatori (koji mogu biti i članovi društva), vjerovnici i mjesno nadležni sud.

KRAPINSKO-ZAGORSKA SLOBODNA ZONA

Krapinsko-zagorska slobodna zona nalazi se u Krapinsko-zagorskoj županiji, na području Grada Krapine. Osnovana je Odlukom o davanju koncesije za osnivanje Krapinsko-zagorske slobodne zone, Krapina („Narodne novine“, br. 45/97. i 61/97. - ispravak), a koncesija za osnivanje slobodne zone dana je društvu Krapinsko-zagorska slobodna zona d.d. na rok od 25 godina od dana sklapanja Ugovora o koncesiji. Ugovor o koncesiji između Ministarstva gospodarstva i društva Krapinsko-zagorska slobodna zona d.d. sklopljen je 21. svibnja 1997. iz čega proizlazi da koncesija može trajati do 21. svibnja 2022.

Skupština društva Krapinsko-zagorska slobodna zona d.d. je u studenome 2018. donijela odluku o likvidaciji društva. Postupak likvidacije pokrenut je na Trgovačkom sudu u Zagrebu, a iako su sve pretpostavke za dovršetak postupka ispunjene, do kraja 2020. postupak nije dovršen budući da se čeka rješenje Trgovačkog suda u Zagrebu o prestanku društva i brisanje iz Sudskog registra.

## SLOBODNA ZONA SPLITSKO-DALMATINSKA

Slobodna zona Splitsko-dalmatinska nalazi se na području Splitsko-dalmatinske županije. Osnovana je Odlukom o davanju koncesije za osnivanje Slobodne zone Splitsko-dalmatinske („Narodne novine“, br. 79/99. i 107/00.), a koncesija za osnivanje dana je društvu Splitsko-dalmatinska zona d.o.o. na vremensko razdoblje od 25 godina od dana sklapanja ugovora o koncesiji. Ugovor o koncesiji između Ministarstva gospodarstva i društva Splitsko-dalmatinska zona d.o.o. zaključen je 20. kolovoza 1999. iz čega proizlazi da koncesija može trajati do 20. kolovoza 2024.

Temeljem Odluke člana Društva Splitsko-dalmatinska zona d.o.o. od 17. svibnja 2016. o prestanku društva i pokretanju likvidacije pokrenut je postupak likvidacije koji se vodi na Trgovačkom sudu u Splitu, a do kraja 2020. postupak likvidacije nije bio dovršen.

SLOBODNA ZONA LUKE PLOČE

Slobodna zona luke Ploče nalazi se u Dubrovačko-neretvanskoj županiji, na području Grada Ploča, a obuhvaća cjelokupno lučko područje, uključujući obale i skladišne površine. Osnovana je Odlukom o davanju suglasnosti Lučkoj upravi Ploče za osnivanje Slobodne zone luke Ploče („Narodne novine“, broj 137/99.), a suglasnost za osnivanje dana je na rok od 30 godina te ista istječe 9. prosinca 2029.

Slobodna zona luke Ploče posluje na području površine 2.145.892 m2, od čega je 480.000 m2 površine slobodno. Slobodna zona je infrastrukturno opremljena, a obuhvaća lučko područje, uključujući lučke obale, skladišne površine i ostalo.

Na području Slobodne zone u 2020. poslovao je isti broj korisnika kao i u prethodnoj godini, odnosno njih devet. Skladištenjem su se bavila četiri korisnika, a pet ih se bavilo uslugama (upravljanje, opskrba brodova, zaštita od požara, gradnja građevina). Korisnici Slobodne zone zapošljavali su 684 radnika što je za 6,81 % manje nego 2019.

Ukupni prihod korisnika Slobodne zone luke Ploče u 2020. iznosio je 315.694.542,84 kune što je 21,09 % više nego u 2019. U svojem poslovanju korisnici su ostvarili gubitak od 36.675.517,78 kuna, dok je u prethodnom izvještajnom razdoblju ostvarena dobit od 17.004.453,35 kuna.

Izvoz korisnika, uključujući i isporuku dobara na tržište Europske unije, u 2020. iznosio je 181.413.622,14 kuna što je 4,03 % više nego u 2019. Isporuka dobara na tržište Europske unije iznosila je 108.089.490,60 kuna ili 80,06 % više nego u prethodnom razdoblju.

Najvažnija izvozna tržišta u 2020. bila su tržišta Austrije, Francuske, Bosne i Hercegovine te Sjedinjenih Američkih Država.

Na području Slobodne zone luke Ploče u 2020. izvršena su ulaganja u vrijednosti od 221.376.318,34 kuna. Ulagalo se u lučku infrastrukturu, tankove za skladištenje, solarnu elektranu, prekrcajnu opremu i objekte.

|  |  |  |  |  |  |  |  |  |  |
| --- | --- | --- | --- | --- | --- | --- | --- | --- | --- |
| **Godina** | **2016.** | **2017.** | **%** | **2018.** | **%** | **2019.** | **%** | **2020.** | **%** |
| **Prihod**, mil. HRK | 284,1 | 317,7 | 11,83 | 304,96 | -4,01 | 260,70 | -14,51 | 315,69 | 21,09 |
| **Ukupan izvoz**, mil. HRK | 179,05 | 249,93 | 39,59 | 224,36 | -10,23 | 174,39 | -22,27 | 181,41 | 4,03 |
| **Izvoz u EU**, mil. HRK | 14,09 | 126,13 | 795,42 | 131,79 | 4,49 | 60,03 | -54,45 | 108,09 | 80,06 |
| **Dobit**, mil. HRK | 20,32 | 9,65 | -52,53 | 18,22 | 88,84 | 17,00 | -2,45 | -36,68 | - |
| **Broj korisnika** | 10 | 8 | -20,0 | 8 | 0,0 | 9 | 12,5 | 9 | 0 |
| **Broj zaposlenih\*** | 714 | 712 | -0,28 | 692 | -2,81 | 734 | 6,07 | 684 | -6,81 |

SLOBODNA ZONA LUKE PULA

Slobodna zona luke Pula nalazi se u Istarskoj županiji, na području Grada Pule. Osnovana je Odlukom o davanju suglasnosti Lučkoj upravi Pula za osnivanje Slobodne zone luke Pula („Narodne novine“, broj 25/99.). Odlukom nije određeno vremensko razdoblje na koje je dodijeljena suglasnost za osnivanje slobodne zone.

Slobodna zona luke Pula posluje na području površine od 59.848 m2, od čega je 39.373 m2 površine slobodno. Slobodna zona je u potpunosti infrastrukturno opremljena.

U Slobodnoj zoni u 2020. poslovalo je deset korisnika pri čemu nema promjena u odnosu na broj korisnika u prethodne dvije godine. Korisnici Slobodne zone luke Pula u 2020. zapošljavali su 102 radnika što je za 46,32 % manje nego prethodne godine. Prema broju zaposlenih, svi korisnici Slobodne zone smatraju se malim poduzetnicima.

Pet korisnika Slobodne zone bavi se proizvodnjom, četiri se bave pružanjem usluga servisa, a jedan skladištenjem. Udio proizvodno-prerađivačke djelatnosti u ukupnom prihodu korisnika Slobodne zone luke Pula u 2020. iznosio je 62 %.

Ukupni prihod korisnika Slobodne zone luke Pula u 2020. iznosio je 46.676.327,40 kuna što je za 37,34 % manje nego u prethodnoj godini. Dok su u 2019. korisnici slobodne zone ostvarili gubitak u poslovanju u iznosu od 1.778.817,71 kunu, u 2020. gubitak korisnika je višestruko smanjen te je iznosio 329.639,60 kuna.

Izvoz korisnika u 2020. iznosio je 46.288.354,00 kuna ili 37,24 % manje nego u 2019., a u cijelosti je ostvaren na tržištu Njemačke i Italije.

Na području Slobodne zone luke Pula u 2020. nije bilo ulaganja.

|  |  |  |  |  |  |  |  |  |  |
| --- | --- | --- | --- | --- | --- | --- | --- | --- | --- |
| **Godina** | **2016.** | **2017.** | **%** | **2018.** | **%** | **2019.** | **%** | **2020.** | **%** |
| **Prihod**, mil. HRK | 96,6 | 109,27 | 13,13 | 82,6 | -24,41 | 74,5 | -9,81 | 46,68 | -37,34 |
| **Ukupan izvoz**, mil. HRK | n/a | n/a |  | 81,77 |  | 73,75 | -9,8 | 46,29 | -37,24 |
| **Izvoz u EU**, mil. HRK | n/a | n/a |  | 81,77 |  | 73,75 | -9,8 | 46,29 | -37,24 |
| **Dobit**, mil. HRK | 0,91 | 1,09 | 19,6 | 21,44 | 1.867 | -1,78 |  | -0,33 |  |
| **Broj korisnika** | 11 | 12 | 9,1 | 10 | -16,67 | 10 | 0 | 10 | 0 |
| **Broj zaposlenih** | 362 | 361 | -0,27 | 362 | 0,28 | 190 | -47,51 | 102 | -46,32 |

SLOBODNA ZONA LUKE RIJEKA

Slobodna zona luke Rijeka nalazi se u Primorsko-goranskoj županiji, na području Grada Rijeke. Osnovana je Odlukom o davanju suglasnosti Lučkoj upravi Rijeka za osnivanje Slobodne zone luke Rijeka („Narodne novine“, br. 63/97., 62/02., 83/03., 67/09., 78/13., 90/13., 20/14. i 40/15.). Odlukom nije određeno vremensko razdoblje na koje je dodijeljena suglasnost za osnivanje slobodne zone.

Slobodna zona luke Rijeka posluje na području površine 644.606 m2, u potpunosti je infrastrukturno opremljena i aktivna te nema slobodnih površina na raspolaganju.

U 2020. u Slobodnoj zoni luke Rijeka poslovala su četiri korisnika, odnosno jednaki broj kao u prethodnim razdobljima. Korisnici Slobodne zone luke Rijeka bave se isključivo skladištenjem i pretovarom. Korisnici su u 2020. zapošljavali 915 radnika što je za 1,78 % više nego 2019.

Ukupni prihod korisnika Slobodne zone luke Rijeka u 2020. iznosio je 460.561.564,06 kuna što je 15,74 % manje nego u prethodnoj godini. Korisnici su u navedenom razdoblju ostvarili dobit od 78.366.847,00 kuna ili 5,98 % više nego 2019.

Izvoz korisnika, uključujući i isporuku dobara na tržište Europske unije, u 2020. iznosio je 416.694.612,48 kuna ili 16,66 % manje nego prethodne godine. Isporuka dobara na tržište Europske unije iznosila je 121.365.964,64 kuna ili 2,43 % više nego 2019. Najvažnija izvozna tržišta bila su Bosna i Hercegovina, Egipat, Ujedinjeni Arapski Emirati i Austrija.

U 2020. u Slobodnoj zoni luke Rijeka ukupno je izvršeno 11.971.596,04 kuna ulaganja (unapređenje infrastrukture luke Rijeka i terminala za rasute terete Bakar, sustav videonadzora).

|  |  |  |  |  |  |  |  |  |  |
| --- | --- | --- | --- | --- | --- | --- | --- | --- | --- |
| **Godina** | **2016.** | **2017.** | **%** | **2018.** | **%** | **2019.** | **%** | **2020.** | **%** |
| **Prihod**, mil. HRK | 416,03 | 460,48 | 10,67 | 463,98 | 0,76 | 546,57 | 17,8 | 460,56 | -15,74 |
| **Ukupan izvoz**, mil. HRK | 372,87 | 408,71 | 9,61 | 413,42 | 1,15 | 499,96 | 20,93 | 416,69 | -16,66 |
| **Izvoz u EU**, mil. HRK | 100,39 | 97,43 | -2,95 | 99,21 | 1,83 | 118,49 | 19,43 | 121,37 | 2,43 |
| **Dobit**, mil. HRK | 30,02 | 59,81 | 99,21 | 51,38 | -14,09 | 73,95 | 43,94 | 78,37 | 5,98 |
| **Broj korisnika** | 4 | 4 | 0,0 | 4 | 0,0 | 4 | 0,0 | 4 | 0 |
| **Broj zaposlenih** | 952 | 850 | -10,7 | 830 | -2,35 | 899 | 8,31 | 915 | 1,78 |

SLOBODNA ZONA LUKE SPLIT

Slobodna zona luke Split nalazi se u Splitsko-dalmatinskoj županiji, na području Grada Splita. Osnovana je Odlukom o davanju suglasnosti Lučkoj upravi Split za osnivanje Slobodne zone luke Split („Narodne novine“, br. 160/98. i 92/05.). Odlukom nije određeno vremensko razdoblje na koje je dodijeljena suglasnost za osnivanje slobodne zone.

Slobodna zona luke Split posluje na području kopnene površine od 259.900 m2 te 24.000 m2 morske površine i u potpunosti je infrastrukturno opremljena. Slobodna zona je u potpunosti aktivna te na raspolaganju nema slobodnog zemljišta.

U 2020. u Slobodnoj zoni poslovalo je osam korisnika što je za 11,11 % manje nego u prethodnom razdoblju. Pretežita djelatnost korisnika je skladištenje (pet korisnika), a ostali se bave proizvodnjom. Korisnici su u 2020. zapošljavali 199 radnika što je za 2,93 % manje nego prethodne godine.

Ukupni prihod korisnika Slobodne zone luke Split u 2020. godini iznosio je 163.486.323,55 kuna što je 45,35 % više nego 2019. Korisnici su u navedenom razdoblju ostvarili dobit od 4.953.669,06 kuna ili 11,74 % više nego prethodne godine.

Izvoz korisnika, uključujući i isporuku dobara na tržište Europske unije, u 2020. iznosio je 35.400.000,00 kuna ili 59,96 % više nego 2019. Isporuka dobara na tržište Europske unije iznosila je 29.100.000,00 kuna ili 128,95 % više nego prethodne godine. Najvažnija izvozna tržišta u 2020. bila su tržišta Njemačke, Belgije, Nizozemske te Bosne i Hercegovine.

U 2020. u Slobodnoj zoni luke Split ukupno je izvršeno 6.540.154,00 kuna ulaganja (oprema za prekrcaj tereta - kranovi, dizalice, trake te infrastruktura u zoni).

|  |  |  |  |  |  |  |  |  |  |
| --- | --- | --- | --- | --- | --- | --- | --- | --- | --- |
| **Godina** | **2016.** | **2017.** | **%** | **2018.** | **%** | **2019.** | **%** | **2020.** | **%** |
| **Prihod**, mil. HRK | 182,62 | 204,53 | 12 | 240,58 | 17,63 | 112,48 | -53,12 | 163,49 | 45,35 |
| **Ukupan izvoz**, mil. HRK | 136,44 | 163,17 | 19,59 | 110,65 | -32,19 | 22,13 | -80,0 | 35,4 | 59,96 |
| **Izvoz u EU**, mil. HRK | 3,74 | 9,62 | 157,22 | 4,73 | -50,83 | 12,71 | 168,88 | 29,1 | 128,95 |
| **Dobit**, mil. HRK | 18,32 | 3,98 | -78,28 | 7,32 | 83,92 | 4,43 | -39,45 | 4,95 | 11,74 |
| **Broj korisnika** | 12 | 12 | 0,0 | 11 | -8,33 | 9 | -25,0 | 8 | -11,11 |
| **Broj zaposlenih** | 239 | 210 | -12,13 | 210 | 0,0 | 205 | -2,38 | 199 | -2,93 |

SAŽETAK

U 2020. u Republici Hrvatskoj bilo je evidentirano 11 slobodnih zona, od kojih su dvije slobodne zone tijekom cijele godine bile u postupku likvidacije, a jedna slobodna zona je bila neaktivna. Iz navedenog slijedi da je u 2020. u Republici Hrvatskoj osam slobodnih zona imalo korisnike. U ukupnom broju slobodnih zona, kao i u broju zona koje su bile aktivne u izvještajnom razdoblju, nema promjena u odnosu na prethodno izvještajno razdoblje.

Svi podaci u ovome Izvješću koji iskazuju poslovne rezultate odnose se na poslovanje korisnika slobodnih zona te se ne mogu poistovjetiti s poslovnim rezultatima samih slobodnih zona odnosno korisnika koncesija / nositelja suglasnosti za osnivanje slobodnih zona.

Iako se u dijelu Izvješća koje sadrži grafičke prikaze poslovnih rezultata ti podaci promatraju u okviru slobodne zone u kojoj su ostvareni, prilikom interpretiranja tih podatka treba imati na umu da se uvijek radi o poslovnim rezultatima samih korisnika.

U 2020. u osam slobodnih zona Republike Hrvatske poslovala su ukupno 74 korisnika što je za 4,23 % više nego u 2019.

U izvještajnom razdoblju u osam slobodnih zona kod 74 korisnika bilo je zaposleno 2.638 radnika što je za 6,35 % manje nego prethodne godine. Prosječno je u svakoj od osam aktivnih slobodnih zona bilo zaposleno 330 radnika, odnosno prosječni korisnik slobodne zone zapošljavao je 35 radnika.

Ukupni prihodi svih korisnika slobodnih zona u 2020. iznosili su 1.553.554.418 kuna što je za 8,33 % manje nego prethodne godine. Korisnici su ostvarili dobit u iznosu od 109.873.235,00 kuna ili za 33,95 % manje nego u prethodnom razdoblju.

Ukupni prihodi korisnika kopnenih slobodnih zona u 2020. iznosili su 567.135.660,00 kuna što je za 19,04 % manje nego prethodne godine. Korisnici kopnenih slobodnih zona su ostvarili dobit u iznosu od 63.557.876,00 kuna ili za 12,62 % manje nego u 2019.

Ukupni prihodi korisnika lučkih slobodnih zona iznosili su 986.418.758,00 kuna ili za 0,79 % manje nego u 2019. Kod korisnika lučkih slobodnih zona ostvarena je dobit u iznosu od 46.315.359,00 kuna ili za 50,52 % manje nego u prethodnom razdoblju.

Ukupan izvoz svih korisnika slobodnih zona u 2020., uključujući i isporuku dobara na tržište Europske unije, iznosio je 795.143.759,00 kuna što je za 12,98 % manje nego u prethodnoj godini. Udio izvoza u ukupnom prihodu svih korisnika slobodnih zona u 2020. uključujući i isporuku dobara na tržište Europske unije, iznosio je 51,2 %, dok je u 2019. taj udio iznosio 53,9 %. Ukupna isporuka dobara na tržište Europske unije svih korisnika slobodnih zona u 2020. iznosila je 387.907.024,00 kuna što je 4,84 % više nego u prethodnoj godini. Udio isporuke dobara na tržište Europske unije svih korisnika u njihovom ukupnom prihodu iznosio je 25,0 % dok je u 2019. taj udio iznosio 21,8 %.

Ukupan izvoz korisnika kopnenih slobodnih zona u 2020., uključujući i isporuku dobara na tržište Europske unije, iznosio je 115.347.170,00 kuna što je za 19,63 % manje nego u prethodnom razdoblju. Udio izvoza korisnika kopnenih slobodnih zona u njihovom ukupnom prihodu u 2020. iznosio je 20 % što je na razini prethodne godine. Isporuka dobara na tržište Europske unije korisnika kopnenih slobodnih zona u 2020. iznosila je 83.063.214,00 kuna što je 20,91 % manje nego u 2019. Udio isporuke dobara na tržište Europske unije u prihodima korisnika kopnenih slobodnih zona iznosio je 14,6 %, dok je u 2019. taj udio iznosio 15,0 %.

Ukupan izvoz korisnika lučkih slobodnih zona u 2020., uključujući i isporuku dobara na tržište Europske unije, iznosio je 679.796.589,00 kuna što je za 11,74 % manje nego u prethodnom razdoblju. Udio izvoza korisnika lučkih slobodnih zona u njihovom ukupnom prihodu u 2020. iznosio je 68,9 % dok je u prethodnoj godini taj udio iznosio 77,5 %.

Isporuka dobara na tržište Europske unije korisnika lučkih slobodnih zona u 2020. iznosila je 304.843.809,00 kuna što je 15,04 % više nego u 2019. Udio isporuke dobara na tržište Europske unije u ukupnom prihodu korisnika lučkih slobodnih zona iznosio je 30,9 %, dok je u prethodnoj godini taj udio iznosio 26,7 %.

Korisnici koncesije za osnivanje slobodnih zona na kopnenom području Republike Hrvatske u 2020. bili su u obvezi plaćanja naknade za koncesiju za osnivanje slobodne zone do stupanja na snagu Zakona o izmjenama Zakona o slobodnim zonama, odnosno do 20. svibnja 2020. Izmjenom Zakona ukinuta je obveza plaćanja naknade za koncesiju za osnivanje slobodnih zona te je stoga naknada za plaćanje koncesije u 2020. obračunata samo za razdoblje od 1. siječnja do 20. svibnja 2020.

Osnovica za obračun naknade za koncesiju, osim ako odlukom o davanju koncesije za osnivanje slobodne zone i/ili ugovorom o davanju koncesije nije drugačije određeno, formirala se temeljem ugovornog odnosa između korisnika koncesije za osnivanje slobodne zone i korisnika slobodne zone. Iznos naknade za koncesiju koji plaća korisnik koncesije za osnivanje slobodne zone ne izvodi se izravno iz poslovnih rezultata korisnika slobodne zone i nije s istima povezan.

Za korisnike koncesije za osnivanje slobodnih zona u navedenom razdoblju do 20. svibnja 2020. nastala je obveza plaćanja naknade za koncesiju u iznosu od 475.932,35 kuna. Ukoliko se naknada za koncesiju za razdoblje od 1. siječnja do 20. svibnja 2020. usporedbi s najsličnijim referentnim razdobljem odnosno s prvim polugodištem 2019., ista je bila viša za 28,21 %. Svi korisnici koncesije - obveznici plaćanja naknade za koncesiju uredno su podmirili svoje obveze plaćanja naknade u propisanom roku.

U Izvješću je za svaku od slobodnih zona naveden datum isteka koncesije za osnivanje slobodne zone sukladno odlukama o osnivanju, osim za slobodne zone u lukama Pula, Rijeka i Split za koje u odlukama o osnivanju nije definiran vremenski rok za koji se daje koncesija / suglasnost za osnivanje slobodne zone. Slijedom navedenoga, koncesija za osnivanje slobodne zone u 2022. istječe za Slobodnu zonu Zagreb, Slobodnu zonu Kukuljanovo, Krapinsko-zagorsku slobodnu zonu (u likvidaciji) i Slobodnu zonu Osijek.

Članak 5. Zakona definira i uvjete za produženje koncesije koji glase:

„Produženje koncesije je moguće na zahtjev osnivača zone temeljem gospodarskog interesa kada je iz skupnih pokazatelja poslovanja korisnika u slobodnoj zoni koja podnosi zahtjev za produženje koncesije vidljivo da su u tri godine koje prethode godini u kojoj se podnosi zahtjev za produženjem koncesije ostvarili minimalno 50 % ukupnih prihoda iz poslovanja izvan područja Republike Hrvatske.

Zahtjev za produženjem koncesije podnosi se ministarstvu nadležnom za poduzetništvo i obrt.

Na produženje koncesije odgovarajuće se primjenjuju odredbe ovog Zakona o osnivanju zone“.

Zakonom propisani postupak za osnivanje slobodne zone, izmjenu područja slobodne zone te produženje trajanja koncesije za osnivanje slobodne zone uobičajeno traje od šest do 12 mjeseci.

Korisnici koncesija za osnivanje slobodnih zona koji su zainteresirani za produženje trajanja koncesije odgovorni su za pravodobno podnošenje zahtjeva za produženjem trajanja koncesije nadležnom ministarstvu. Istek trajanja koncesije, a prije pravovaljanog produženja koncesije, može uzrokovati poteškoće u poslovanju za korisnika koncesije, kao i za korisnike slobodne zone.

Istek koncesije za osnivanje pojedine slobodne zone znači za dotadašnje korisnike te slobodne zone nastavak poslovanja prema uvjetima koji vrijede za sve ostale poduzetnike na području Republike Hrvatske.

U slučajevima kada je koncesija za osnivanje slobodne zone ukinuta na zahtjev korisnika koncesije (Slobodna zona Bjelovar, Slobodna zona Đuro Đaković – Slavonski Brod i Slobodna zona Varaždin), dotadašnji korisnici slobodne zone nastavili su poslovanje u skladu sa svojim gospodarskim interesom, u pravilu na istoj lokaciji koja je ranije bila u režimu slobodnu zone odnosno najčešći scenarij je nastavak poslovanja na području koji je ranije bio u režimu slobodne zone u formi poduzetničke zone u smislu Zakona o unapređenju poduzetničke infrastrukture.

Pregled korisnika koncesija/nositelja suglasnosti za osnivanje slobodne zone

|  |  |
| --- | --- |
| Slobodna zona | Korisnik koncesije/nositelj suglasnosti |
| Krapinsko-zagorska | Krapinsko zagorska slobodna zona d.d. u likvidaciji |
| Podunavska SZ Vukovar | Podunavska slobodna zona d.o.o. |
| Kukuljanovo | Industrijska zona d.o.o. |
| Luka Rijeka – Škrljevo | Luka Rijeka d.d. |
| Osijek | Slobodna zona Osijek d.o.o. |
| Splitsko-dalmatinska | Splitsko-dalmatinska zona d.o.o. u likvidaciji |
| Zagreb | Zagrebački holding d.o.o. – Podružnica Robni terminali Zagreb |
| luke Ploče | Lučka uprava Ploče\* |
| luke Pula | Lučka uprava Pula\* |
| luke Rijeka | Lučka uprava Rijeka\* |
| luke Split | Lučka uprava Split\* |
| \*Lučke uprave imaju status osnivača slobodnih zona budući da za slobodne zone koje se osnivaju na lučkom području nisu davane koncesije, već suglasnosti za osnivanje slobodnih zona. | |

|  |  |  |  |  |  |  |  |  |  |  |  |  |  |  |
| --- | --- | --- | --- | --- | --- | --- | --- | --- | --- | --- | --- | --- | --- | --- |
| Zbirna tablica pokazatelja za 2020. godinu | | | | | | | | | | | | | | |
|  | | | | | | | | | | | | | | |
|  | **OSNOVNI PODACI** | | | **ZAPOSLENOST** | | **FINANCIJSKI POKAZATELJI** | | | | **TRGOVINSKI POKAZATELJI** | | | | |
| **R. br.** | **Slobodna zona** | **Površina (u m2)** | **Slobodna površina (u m2)** | **Broj korisnika** | **Broj zaposlenih** | **Prihodi korisnika zone (HRK)** | **Rashodi korisnika zone (HRK)** | **Dobit korisnika zone (HRK)** | **Ulaganja** | **Izvoz (HRK)** | **Udio izvoza u prihodu** | **EU Izvoz (HRK)** | **Udio izvoza na EU tržište u ukupnom prihodu** | **Zemlje izvoza** |
| 1 | **Krapinsko- zagorska** |  |  | 0 | 0 | 0 | 0 | 0 | 0 | 0 | 0,0% | 0 | 0,0% |  |
| 2 | **Podunavska SZ Vukovar** | 7.648 | 3.144 | 6 | 278 | 290.187.805 | 242.612.072 | 47.575.733 | 8.643 | 6.195.092 | 2,1% | 3.471.354 | 1,2% | Slovenija, Češka, BiH, Australija |
| 3 | **Kukuljanovo** | 1.000.000 | 1.000.000 | 0 | 0 | 0 | 0 | 0 | 0 | 0 | 0,0% | 0 | - | \_\_\_\_ |
| 4 | **Luka Rijeka - Škrljevo** | 337.618 | 110.702 | 1 | 29 | 32.696.638 | 19.227.875 | 13.468.764 | 279.281 | 21.387.414 | 65,4% | 3.734.458 | 11,4% | Indija, Indonezija, JAR, Austrija |
| 5 | **Osijek** | 130.059 | 88.230 | 15 | 165 | 117.984.791 | 120.960.273 | -2.975.483 | 133.488 | 20.013.735 | 17,0% | 11.800.117 | 10,0% | Slovenija, Austrija, Njemačka, Albanija |
| 6 | **Splitsko-dalmatinska** |  |  | 0 | 0 | 0 | 0 | 0 | 0 | 0 | 0,0% | 0 | - | \_\_\_ |
| 7 | **Zagreb** | 56.227 | 2.000 | 21 | 266 | 126.266.426 | 120.777.564 | 5.488.862 | 2.013.447 | 67.750.930 | 53,7% | 64.057.285 | 50,7% | Slovenija, Austrija, Njemačka |
| 8 | **luke Ploče** | 2.145.892 | 480.000 | 9 | 684 | 315.694.543 | 352.368.107 | -36.675.518 | 221.376.318 | 181.413.622 | 57,5% | 108.089.491 | 34,2% | Austrija, Francuska, BiH, SAD |
| 9 | **luke Pula** | 59.848 | 39.373 | 10 | 102 | 46.676.327 | 47.005.967 | -329.640 | 0 | 46.288.354 | 99,2% | 46.288.354 | 99,2% | Italija, Njemačka |
| 10 | **luke Rijeka** | 644.606 | 0 | 4 | 915 | 460.561.564 | 382.194.717 | 78.366.847 | 11.971.596 | 416.694.612 | 90,5% | 121.365.965 | 26,4% | BiH, Egipat, UAE, Austrija |
| 11 | **luke Split** | 283.900 | 0 | 8 | 199 | 163.486.324 | 158.532.654 | 4.953.669 | 6.540.154 | 35.400.000 | 21,7% | 29.100.000 | 17,8% | Njemačka, Belgija, Nizozemska, BiH |
|  | | | | | | | | | | | | | | |
|  | **Ukupno kopnene zone** | 1.531.552 | 1.204.076 | 43 | 738 | 567.135.660 | 503.577.783 | 63.557.876 | 2.434.858 | 115.347.170 | 20% | 83.063.214 | 14,6% |  |
|  |  |  |  |  |  |  |  |  |  |  |  |  |  |  |
|  | **Ukupno lučke zone** | 3.134.246 | 519.373 | 31 | 1.900 | 986.418.758 | 940.101.445 | 46.315.359 | 239.888.068 | 679.796.589 | 68,9% | 304.843.809 | 30,9% |  |
|  |  |  |  |  |  |  |  |  |  |  |  |  |  |  |
|  | **Ukupno sve zone** | 4.665.798 | 1.723.449 | 74 | 2.638 | 1.553.554.418 | 1.443.679.229 | 109.873.235 | 242.322.927 | 795.143.759 | 51,2% | 387.907.024 | 25,0% |  |

Broj korisnika u slobodnim zonama - usporedba 2020./2019.

Prihodi korisnika slobodnih zona (mil. HRK) – usporedba 2020./2019.

Dobit korisnika slobodnih zona (mil. HRK) – usporedba 2020./2019.

Izvoz\* korisnika slobodnih zona (mil. HRK) – usporedba 2020./2019.

\**uključujući i isporuku dobara na tržište EU*

Isporuka dobara na tržište Europske unije (mil. HRK) – usporedba 2020./2019.

Usporedba izvoza države članice EU / treće zemlje (%)

Usporedba izvoza, uključujući isporuku dobara na tržište EU u ukupnom prihodu (%)

Usporedba prihoda od izvoza i ostalog prihoda svih slobodnih zona

Izvršena ulaganja (u mil. HRK) – usporedba 2020./2019.

Usporedba broja korisnika koji se bave proizvodnjom i skladištenjem

Naknade za koncesiju za 2020. godinu[[1]](#footnote-1), tablični prikaz

|  |  |  |  |  |  |
| --- | --- | --- | --- | --- | --- |
| **Slobodna zona** | **1.1. – 20.5. 2020. (HRK)** | **2019. (HRK)** | **2020. / 2019.**  **%** | **I.-VI. 2019.[[2]](#footnote-2)** | **1.1. – 20.5. 2020. /**  **I.-VI.2019. %** |
| Luka Rijeka - Škrljevo | 298.854,23 | 563.590,16 | -46,97 | 262.258,11 | 13,95 |
| Zagreb | 169.785,93 | 192.108,73 | -11,62 | 100.376,26 | 69,15 |
| Osijek | 7.018,77 | 16.991,86 | -58,69 | 8.009,40 | -12,37 |
| Podunavska SZ Vukovar | 273,42 | 1.503,62 | -81,82 | 566,62 | -51,75 |
| Krapinsko – zagorska | 0,00 | 0,00 | - | 0,00 | - |
| Splitsko – dalmatinska | 0,00 | 0,00 | - | 0,00 | - |
| Kukuljanovo | 0,00 | 0,00 | - | 0,00 | - |
| **Ukupno** | **475.932,35** | **774.194,37** | **-38,53** | **371.210,39** | **28,21** |

Naknade za koncesiju za 2020. godinu, grafički prikaz

1. Iznosi naknada za koncesije za slobodne zone odnose se na obveze nastale u 2019. te isključuju pretplate ili kamate zbog kašnjenja uplata naknada za koncesiju. [↑](#footnote-ref-1)
2. Zakonom o izmjenama Zakona o slobodnim zonama („Narodne novine“, broj 58/20.) ukinuta je obveza plaćanja naknade za koncesiju za osnivanje slobodne zone. Za 2020. naknada za koncesiju obračunavala se za razdoblje od 1. siječnja do 20. svibnja, odnosno zaključno s danom stupanja na snagu Zakona o izmjenama Zakona o slobodnim zonama.

   U tablični pregled naknada za koncesiju uključena je i usporedba s prvim polugodištem 2019. kao referentnim vremenskim razdobljem u kojem je nastala obveza plaćanja naknade za koncesiju za osnivanje slobodne zone (naknada za koncesiju obračunava se na polugodišnjoj bazi). [↑](#footnote-ref-2)